Uverejnenie jednotného dokumentu v zmysle článku 94 ods. 1 písm. d) nariadenia Európskeho parlamentu a Rady (EÚ) č. 1308/2013 a odkazu na uverejnenie špecifikácie výrobku v súvislosti s názvom v sektore vinohradníctva a vinárstva

(2021/C 36/12)

Týmto uverejnením sa poskytuje právo vzniesť námietku proti žiadosti podľa článku 98 nariadenia Európskeho parlamentu a Rady (EÚ) č. 1308/2013 (1) do dvoch mesiacov od dátumu tohto uverejnenia.

JEDNOTNÝ DOKUMENT

„MUŠKAT MOMJANSKI/MOSCATO DI MOMIANO“

PDO-HR-02109

Dátum žiadosti: 15. 9. 2015

1. Názov (názvy) na zápis do registra

Muškat momjanski (hr)

Moscato di Momiano (it)

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín)

Víno [„Kvalitetno vino KZP“ (Akostné víno s kontrolovaným zemepisným pôvodom) a „Vrhunsko vino KZP“ (Víno najvyššej kvality s kontrolovaným zemepisným pôvodom)]

Vína vyrobené z hrozna zberaného v čase zvyčajného zberu sú krištáľovo čisté, majú zelenožltú až zlatožltú farbu, stredne vysoký až vysoký obsah alkoholu, vyváženú kyslosť, vysokú úroveň extraktu a výraznú kvetinovú a ovocnú vôňu s prevládajúcimi vlastnosťami muškátu.

Maximálny povolený obsah oxidu siričitého je 200 mg/l pri vínach so zvyškovým cukrom do 5 g/l a 250 mg/l pri vínach so zvyškovým cukrom viac ako 5 g/l.

Maximálny celkový obsah alkoholu – platia limity stanovené v príslušných právnych predpisoch.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 11,5 Minimálna celková kyslosť 4 gramy na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 16,7 Maximálny celkový obsah oxidu siričitého (v miligramoch na liter) 250

Víno [„Kvalitetno vino KZP“ (Akostné víno s kontrolovaným zemepisným pôvodom) a „Vrhunsko vino KZP – Arhivsko vino“ (Víno najvyššej kvality s kontrolovaným zemepisným pôvodom – rezervné víno)]

Rezervné vína sú charakteristické intenzívnymi odleskami žltej, komplexnou arómou, ktorá je výsledkom procesu zrenia, a buketom typickým pre zrelé biele vína so stálym muškátovým tónom. Vína majú príjemnú, harmonickú a komplexnú chuť a charakteristicky bohatú retronazálnu arómu s miernymi až stredne intenzívnymi tónmi zrelého ovocia, kvetov a v niektorých prípadoch aj medu a orechov.

Maximálny povolený obsah oxidu siričitého je 200 mg/l pri vínach so zvyškovým cukrom do 5 g/l a 250 mg/l pri vínach so zvyškovým cukrom viac ako 5 g/l.

Maximálny celkový obsah alkoholu – platia limity stanovené v príslušných právnych predpisoch.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 11,5 Minimálna celková kyslosť 4 gramy na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 16,7 Maximálny celkový obsah oxidu siričitého (v miligramoch na liter) 250

Víno [„Kvalitetno vino KZP“ (Akostné víno s kontrolovaným zemepisným pôvodom) a „Vrhunsko vino KZP – Desertno vino“ (Víno najvyššej kvality s kontrolovaným zemepisným pôvodom – likérové víno)]

Likérové vína majú intenzívne žlté odlesky, vyšší obsah alkoholu a komplexnú, bohatú vôňu a chuť s dominantnou arómou sušeného a zhrozienkovateného ovocia (hrozienka, sušené figy) a niekedy aj medu, pričom si zachovávajú svoje muškátové tóny. Tieto vína majú príjemnú, dlhotrvajúcu chuť, vysokú úroveň extraktu a plné telo. Sú mierne až výrazne sladké s jemnou retronazálnou arómou, v ktorej prevládajú tóny zrelého, sušeného a zhrozienkovateného ovocia a v niektorých prípadoch aj medu a likéru.

Maximálny povolený obsah oxidu siričitého je 200 mg/l pri vínach so zvyškovým cukrom do 50 g/l a 300 mg/l pri vínach so zvyškovým cukrom viac ako 50 g/l.

Maximálny celkový obsah alkoholu – platia limity stanovené v príslušných právnych predpisoch.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 11,5 Minimálna celková kyslosť 4 gramy na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 30 Maximálny celkový obsah oxidu siričitého (v miligramoch na liter) 300

5. Vinárske výrobné postupy

a) Základné enologické postupy

Poloha vinohradov

Pestovateľský postup

Vinohrady musia byť vysadené výhradne na flyšových pôdach. Nesmú sa pestovať na pôdach typu terra rossa.

Hustota výsadby

Pestovateľský postup

Vinohrady vysadené od roku 2015 musia mať na základe svojej skutočnej plochy aspoň 4 000 krov na hektár. Vinohrady vysadené na terasách od roku 2015 musia mať na základe svojej skutočnej plochy aspoň 3 500 krov na hektár. Na vinohrady vysadené pred rokom 2015 sa nevzťahujú žiadne obmedzenia týkajúce sa počtu krov na hektár.

Vedenie viniča

Pestovateľský postup

Medzi povolené typy vedenia viniča patria len systémy s jedným alebo dvoma dlhými ťažňami (ramenami) s čapíkmi alebo bez čapíkov.

Zber hrozna

Pestovateľský postup

Hrozno sa zberá výhradne ručne.

Výroba vína [„Kvalitetno vino s kontroliranim zemljopisnim podrijetlom“ (Akostné víno s kontrolovaným zemepisným pôvodom)]

Relevantné obmedzenia týkajúce sa výroby vín

Minimálny prirodzený obsah alkoholu vo vínach je 11,5 obj. %. Minimálny prirodzený obsah alkoholu vo vínach označených dodatočným tradičným pojmom „desertno vino“ (likérové víno) je 16 obj. %.

V rokoch s nepriaznivými poveternostnými podmienkami možno vo víne upraviť obsah zvyškového cukru pod podmienkou, že takto upravované víno neprešlo žiadnym procesom fortifikácie. Celkový obsah alkoholu vo víne možno zvýšiť najviac o 2 obj. %, a to zvýšením obsahu cukru pridaním hroznového muštu, zahusteného hroznového muštu alebo rektifikovaného zahusteného hroznového muštu (ktorý musí pochádzať z rovnakej vinohradníckej oblasti ako upravované víno).

Výroba vína [„Vrhunsko vino s kontroliranim zemljopisnim podrijetlom“ (Víno najvyššej kvality s kontrolovaným zemepisným pôvodom)]

Relevantné obmedzenia týkajúce sa výroby vín

Minimálny prirodzený obsah alkoholu je 11,5 obj. %. Minimálny prirodzený obsah alkoholu vo vínach označených dodatočným tradičným pojmom „desertno vino“ (likérové víno) je 16 obj. %.

Víno sa nesmie fortifikovať a jeho obsah zvyškového cukru sa nesmie upravovať. Rovnako sa nesmie zvyšovať ani znižovať jeho obsah kyselín.

b) Maximálne výnosy

CHOP „Muškat momjanski/Moscato di Momiano“ vrátane označenia „Kvalitetno vino s kontroliranim zemljopisnim podrijetlom“ (Akostné víno s kontrolovaným zemepisným pôvodom)

10 000 kilogramov hrozna na hektár

CHOP „Muškat momjanski/Moscato di Momiano“ vrátane označenia „Kvalitetno vino s kontroliranim zemljopisnim podrijetlom“ (Akostné víno s kontrolovaným zemepisným pôvodom)

70 hektolitrov na hektár

„Vrhunsko vino s kontroliranim zemljopisnim podrijetlom“ (Víno najvyššej kvality s kontrolovaným zemepisným pôvodom)

10 000 kilogramov hrozna na hektár

„Vrhunsko vino s kontroliranim zemljopisnim podrijetlom“ (Víno najvyššej kvality s kontrolovaným zemepisným pôvodom)

60 hektolitrov na hektár

6. Vymedzená zemepisná oblasť

Do oblasti CHOP „Muškat momjanski/Moscato di Momiano“ patrí obec Momjan a jej okolie, pričom oblasť je ohraničená takto: cesta medzi lokalitami Kremenje a Oskoruš, ktorá vedie od lokality Kremenje po odbočku do lokality Dramac, kde hranica kopíruje cestu do lokality Dramac; 200 metrov južne od lokality Dramac sa hranica z cesty stáča smerom na západ/severozápad a vedie smerom nahor až do výšky 50 metrov nad morom; od tohto miesta hranica pokračuje na sever a severovýchod v nadmorskej výške 50 metrov nad morom a severovýchodne od lokality Dramac jej nadmorská výška stúpa z 50 metrov na 180 metrov nad morom; ďalej hranica pokračuje v nadmorskej výške 180 metrov nad morom na sever od lokalít Merišće a Oskoruš smerom na lokalitu Brič, pričom miestami kopíruje štátnu hranicu medzi Chorvátskou republikou a Slovinskou republikou (v miestach, ktoré sú vo výške viac ako 180 metrov nad morom); severne od lokality Brič sa hranica oblasti CHOP „Muškat momjanski/Moscato di Momiano“ vzďaľuje od štátnej hranice so Slovinskou republikou a ťahá sa vo vzdialenosti 500 metrov severovýchodne od cesty vedúcej z lokality Brič do lokality Stancija Vigini; 500 metrov na východ od lokality Stancija Vigini hranica pokračuje na juh až do nadmorskej výšky 300 metrov; od tohto miesta pokračuje smerom na západ v nadmorskej výške 300 m nad morom; v mieste, kde sa v tejto výške hranica stretáva s cestou vedúcou z lokality Črnci do lokality Marušići, pokračuje hranica popri tejto ceste smerom na juh až po lokalitu Marušići a ďalej pozdĺž tejto cesty až po lokalitu Kremenje.

7. Hlavné muštové odrody

Muscat Blanc à Petits Grains/Moscato di Canelli

8. Opis súvislostí

„Muškat momjanski/Moscato di Momiano“ je tradične používaný názov, v ktorom sa v súlade s článkom 93 ods. 2 písm. a) a b) nariadenia (EÚ) č. 1308/2013 spája názov muštovej odrody (Muškat/Moscato, z odrody Muscat Blanc à Petits Grains) a názov zemepisnej oblasti (momjanski/di Momiano, odvodené od obce Momjan, ktorá sa nachádza v severnej časti Istrijského polostrova). Hoci sa odroda Muscat Blanc à Petits Grains vo väčšej alebo menšej miere tradične pestuje v rôznych častiach Istrie, obec Momjan je už dlho známa ako miesto typické výrobou tohto vína. Tradičný názov „Muškat momjanski/Moscato di Momiano“ je už dlhé roky medzi spotrebiteľmi všeobecne známy vďaka svojej povesti tradičného produktu, mnohým oceneniam, ktoré víno získalo na súťažiach a výstavách vín, ako aj značnému podielu na trhu a vysokej kvalite. Okrem toho bola v roku 1997 vínu „Muškat momjanski“ pod týmto názvom priznaná ochrana v rámci „ochrany akostných vín s kontrolovaným zemepisným pôvodom“ v súlade so zákonom o víne, ktorý sa vtedy uplatňoval, na základe správy, ktorú vypracovala fakulta agronómie Záhrebskej univerzity.

Odrody

Tradičnú povahu a osobitné vlastnosti pestovania odrody Muscat Blanc à Petits Grains v oblasti Momjan dokazuje aj osobitný genofond tejto odrody tradične pestovanej v danej oblasti, pričom ho charakterizujú relatívne malé bobule, väčší podiel šupky na každej bobuli, strapce s nižšou hustotou bobúľ a menšou hmotnosťou, nižší výnos, vyššia odolnosť voči plesni sivej a vyšší pomer cukru a aromatických látok v hrozne oproti štandardnému genofondu tejto odrody.

Podnebie, pôda a reliéf

Osobitné podnebie oblasti CHOP „Muškat momjanski/Moscato di Momiano“, v ktorej sa spájajú prímorské a kontinentálne vplyvy, v kombinácii s dobrou úrovňou zrelosti hrozna vedie k vyššej koncentrácii a nižšej úrovni znehodnotenia primárnych aróm hrozna typických pre túto odrodu v období dozrievania, čo výrazne prispieva k vysokej kvalite vín s CHOP „Muškat momjanski/Moscato di Momiano“. Okrem toho vďaka kontinentálnemu podnebiu, ktoré je charakteristické nižšími teplotami vzduchu než v okolitých pobrežných oblastiach, a to najmä v noci, sa v tomto víne do veľkej miery zachováva celková kyslosť hrozna (najmä kyselina jablčná), čo sa priamo prejavuje na sviežej chuti vína z oblasti CHOP „Muškat momjanski/Moscato di Momiano“. Táto vlastnosť je pri vínach s vysokým obsahom zvyškového cukru mimoriadne dôležitá, pretože vhodný pomer organických kyselín je zárukou ich harmonickej chuti. Priaznivé (stredne vysoké) teploty, najmä počas dňa, ktoré sú výsledkom vplyvu prímorského/stredomorského podnebia, navyše zabezpečujú, že hrozno je dostatočne zrelé a obsahuje vhodný podiel cukru, čo je dôležité z hľadiska plnosti arómy vín z odrody Muscat Blanc à Petits Grains, a to najmä vín s vysokým obsahom zvyškového cukru.

Flyšová pôda (rendzina) s vyšším obsahom uhličitanov zmierňuje ráznu povahu viniča, čím prispieva k jeho vyváženému rastu a pomáha v okolí strapcov hrozna vytvárať priaznivú mikroklímu, t. j. ich mierne vystavenie slnečnému svetlu. To pôsobí priaznivo na syntézu aromatických zlúčenín v hrozne, čo výrazne prispieva k vysokej kvalite aromatických vín, ako sú vína s CHOP „Muškat momjanski/Moscato di Momiano“, ktorých aromatické vlastnosti sú v týchto podmienkach mimoriadne výrazné. Vďaka miernemu vystaveniu strapcov hrozna slnečnému svetlu zároveň v hrozne vzniká primeraný pomer cukru a organických kyselín. Špecifickou vlastnosťou rendziny je vysoký podiel ílových častíc v pôde, čo vedie k dlhodobému zadržiavaniu vody, takže vinič má k dispozícii vlahu aj počas dlhých období bez zrážok. Vďaka zamedzeniu nedostatku vody pre vinič a neprerušenej produkcii rastlín prispôsobených týmto podmienkam hrozno naďalej dozrieva a vytvára sa v ňom primerané množstvo cukru, organických kyselín a aromatických zlúčenín (ktoré zohrávajú dôležitú úlohu pri kvalite vína) aj počas vegetačného obdobia s dlhšou absenciou zrážok.

Mierne zvlnený terén oblasti CHOP „Muškat momjanski/Moscato di Momiano“ umožňuje dobré a pravidelné prúdenie vzduchu, čo prispieva k zníženej tvorbe rosy a jej rýchlejšiemu vysúšaniu a zároveň urýchľuje schnutie dažďových kvapiek na nadzemných častiach viniča, čím sa predchádza vzniku chorôb viniča, najmä plesne sivej, alebo sa aspoň znižuje ich výskyt. To je potrebné na to, aby hrozno dozrelo lepšie a v plnšej miere, keďže absencia plesne sivej alebo aspoň zníženie jej výskytu znamená, že hrozno možno na viniči ponechať dlhšie, aby dostatočne dozrelo a získalo primerané množstvo chemických zložiek dôležitých pre kvalitu vína, najmä cukru, organických kyselín a aromatických zlúčenín.

Kombináciou týchto prírodných faktorov v malej oblasti CHOP „Muškat momjanski/Moscato di Momiano“ vznikajú osobitné, jedinečné podmienky na produkciu hrozna a vín veľmi vysokej a rozpoznateľnej kvality.

Ľudské faktory

Medzi ľudské faktory, ktoré sú priamo zodpovedné za špecifický charakter hrozna a vín z oblasti CHOP „Muškat momjanski/Moscato di Momiano“, patrí skutočnosť, že štepy na rozmnožovanie rastlinného materiálu sa po desaťročia vyberali výhradne z najkvalitnejších koreňov viniča z vinohradov v oblasti Momjan, a to presne pre ich špecifický charakter a kvalitu pôvodného genetického fondu; tradičné pestovanie s nízkym zaťažením s využitím systému dlhých ťažňov alebo kombinácie krátkych a dlhých ťažňov spolu s tradičným obmedzením výnosov; systematické odstraňovanie neželaných výhonkov; odlisťovanie; odstraňovanie bočných výhonkov a rezanie výhonkov s cieľom vytvoriť priaznivú mikroklímu viniča, ktorá je dôležitá na dosiahnutie primeraných úrovní cukru, organických kyselín a aromatických zlúčenín v hrozne. Okrem toho sa pri postupoch výroby vína zaisťuje maximálna miera zachovania špecifických, najmä odrodových aróm vo víne s CHOP „Muškat momjanski/Moscato di Momiano“. Najlepším dôkazom osobitnej kvality vín s CHOP „Muškat momjanski/Moscato di Momiano“, ktoré sa vyrábajú v tejto oblasti, je skutočnosť, že sú rozpoznateľné a známe už asi sto rokov, čo dokazujú aj mnohé historické zdroje; podujatia súvisiace s vínom Muškat, ktoré sa tradične konajú v obci Momjan; mnohé ocenenia, ktoré tieto vína vyhrali na národných a medzinárodných súťažiach a výstavách vín; ako aj množstvo vinohradníckych a vinárskych rodín v tejto oblasti, ktoré toto víno vyrábajú už celé generácie.

Oblasť CHOP „Muškat momjanski/Moscato di Momiano“ so svojou jedinečnou kombináciou prírodných a ľudských faktorov je jednoznačne špecifickou agroekologickou oblasťou, v ktorej sa vyrábajú vína vysokej kvality s osobitnými vlastnosťami.

9. Ďalšie základné podmienky

ŽIADNE

Odkaz na špecifikáciu výrobku

https://poljoprivreda.gov.hr/UserDocsImages//dokumenti/hrana/zastita_oznaka_izvrsnosti_vina//Specifikacija_proizvoda_Muskat_momjanski.pdf

(1) Ú. v. EÚ L 347, 20.12.2013, s. 671.